Ego Th., decanus, P., thesaurarius, W., præcentor, G., magister scholarum, P., subdecanus, W., cellerarius, totumque capitulum ecclesiæ Beati-Martini Turonensis, notum fieri volumus tam futuris quam præsentibus quod, cum inter ecclesiam nostram et fratres de Pontiniaco de multis quæstionibus et querelis controversia verteretur, tandem, Deo annuente, tali modo sopita est: quod fratres de Pontiniaco de cætero ædificium suum de Chableiis, quod infra tres vias clauditur, sicut murus eorum determinat et distinguit, pacifice et libere possidebunt; domunculam etiam et oschiam quæ infra tres vias clauduntur, quas nondum acquisierunt, poterunt acquirere; ex alia vero parte domus eorum, a domo Regnaudi Tornatoris quæ ipsorum est, usque ad domum suam, si quid medium est, poterunt sine contradictione acquirere, et hæc omnia, quando voluerint, concludere sub clausura, et supradictis omnibus uti ad usus sibi necessarios, et omnia supradicta libere tenere, salvo censu annuo; triginta-sex arpenta vinearum quiete et libere possidebunt in nostro territorio de Chableiis, ita quod decem modios vini, puri et receptabilis, præposito et obedientiario nostro, in festo S. Remigii, annuatim persolvent. Statutum est autem quod de terris quæ in territorio et decimatione ecclesiæ B. Martini non sunt, decimæ sine requisitione, segetes apud domum suam de Chableis poterunt deportare et animalia quæ terras excolunt cum suis utensilibus collocare. Oschiam suam quæ est ultra viam post domum eorum pacifice et libere possidebunt: de cætero vero, aut domum, aut terram, aut pratum, aut vineas emere, aut ædificare, aut quodcumque ædificium in territorio nostro eis acquirere non licebit. Si vero aliqua hujuscemodi fratribus de Pontiniaco, quocumque modo, collata fuerint, ea infra annum in talem manum ponent, unde jus nostrum deperire non poterit. Quam compositionem nos ratam habentes, confirmamus et sigilli nostri munimine roboramus. Actum, ab Incarnatione Domini anno Mº Cº XCº VIIIº.